Kombi ploeg vas in onklaar bakkieTwee mense is dood toe ’n kombi teen die agterkant van ’n bakkie vasgery het terwyl dié voertuig deur ’n groep mans gestoot is. (Foto: ER24) Twee mense is dood en vier ander beseer toe ’n kombi Dinsdagaand teen die agterkant van ’n bakkie vasgery het terwyl dié voertuig deur ’n groep mans gestoot is. Die ongeluk het in Eikenhof, suid van Johannesburg, plaasgevind. “Met ER24 se aankoms op die toneel kort ná 19:30 het nooddienswerkers twee mans in die middel van die pad gevind. Hulle het noodlottige beserings opgedoen en is op die toneel dood verklaar. “Drie ander mans het met ernstige beserings langs die pad gelê. Die bestuurder van die kombi was steeds in die voertuig en het matige beserings opgedoen,” sê Ineke van Huyssteen, woordvoerder vir ER24. Volgens Van Huyssteen is die beseerde mans deur ER24 asook verskeie ander nooddienswerkers op die toneel behandel voordat hulle na ’n hospitaal vervoer is. “Volgens ons inligting het die bakkie onklaar geraak. Die mans moes dit dus verder stoot waarna die kombi die voertuig van agter getref het.” Die presiese omstandighede rakende die ongeluk is nie in dié stadium bekend nie. Maroela Media het ’n navraag aan die polisie gerig en wag nog op terugvoer.